Speel gholf saam met DZL en Toks en Tjops in die Krugerwildtuin - Maroela Media
Speel gholf saam met DZL en Toks en Tjops in die Krugerwildtuin
Speel jy graag gholf? Hou jy van wilde diere? Nou kan jy al twee kombineer! Die duo-groep DZL is bekend vir hulle liefde vir die natuur en hulle is nie bang om skouer aan die wiel te sit vir natuurbewaring nie.
Andries Hendrik Potgieter en Wiaan Fourie het hande gevat met SANParke Ereveldwagters Marakele-streek en bied ŉ gholfdag aan by die Skukuza Gholfbaan in die hartjie van die Krugerwildtuin. Dié gholfdag is ten bate van natuurbewaring met ŉ spesifieke fokus op teen-renosterstroperyprojekte.
“Renosters was nog altyd ons eerste liefde en dit is waar ons ook baie van ons tyd en aandag spandeer. Hierdie projek lê ons dus baie na aan die hart en ons het nie twee keer gedink om betrokke te raak toe die SANParke Ereveldwagters Marakele-streek ons genader het nie,” vertel Andries.
Die SANParke Ereveldwagters is die amptelike vrywilligersorganisasie wat SANParke met verskeie projekte ondersteun. Oor die afgelope paar jaar het die Ereveldwagters veral hul fondsinsamelingsprojekte op renosterbewaring toegespits met die doel om renosterstropery binne die nasionale parke teen te staan. In 2017 was daar ongeveer 1 028 renosters in die nasionale parke gestroop.
“Die dood van hierdie renosters is ongelooflik ontstellend maar terselfdertyd herinner dit ons aan die feit dat daar nog baie werk is om te doen en dat ons nie kan slaplê nie. Dit is dus uiters belangrik om projekte soos dié wat die Marakele-streek aanbied, te ondersteun want die fondse word daadwerklik aangewend om stropery te voorkom,” sê Wiaan.
Die fondse wat tydens die gholftoernooi ingesamel word, gaan spesifiek aangewend word vir projekte binne die Marakele Nasionale Park. Die park is gereeld die teiken van stropers na gelang van sy wit- en swartrenosterbevolking.
“Van die toerusting wat aangekoop gaan word, is ŉ ‘off-road’-kampeerwa met elektriese toerusting en ŉ sonkragstelsel, 20 slimfone om kommunikasie tussen die spanne in die park te verbeter, 17 eenmantente vir die teenstroperyspanne sowel as ses skandeerders vir motors en lisensies,” verduidelik Wiaan.
Die gholfdag word op 15 Junie 2019 by Skukuza-gholfbaan aangebied. Dit is ŉ 9-putjiebaan wat reeds in 1972 sy deure oopgemaak het en spelers word gereeld vermaak met wilde diere wat van nader wil kennis maak.
Natuurlik is daar ook lekker pryse op die spel. DZL gee vyf kampeerstaanplekke weg binne Skukuza Ruskamp vanaf 14 – 16 Junie aan gelukkige wenners. Die vyf kampeerplekke kan elk vier gaste akkommodeer. Die wenners gaan ook ŉ ete en toegang tot die regstreekse opname van kykNET se Toks en Tjops op 14 Junie in Skukuza losslaan.
Hoe gemaak om te wen? Bespreek jou plek om aan die gholfdag deel te neem en stuur ŉ e-pos aan [email protected] met die bewys van jou betaling. Vyf gelukkige wenners sal op 1 Mei 2019 aangekondig word.
Kostes om aan die gholfdag deel te neem:
Dit sluit in: verversings tydens aankoms, Green Fees, middag- en aandete
Vir besprekings kontak Susan Vrey by 082 802 5527 of stuur ŉ e-pos aan [email protected]